ผู้บัญชาการตำรวจแห่งชาติ ตรวจเยี่ยมศูนย์พักรับรองเฝ้าระวังอาคารฐานทัพเรือสัตหีบ พร้อมรับทราบข้อมูลวิธีการปฏิบัติ การเฝ้าระวัง และการตรวจอาการโรคโรคโควิด-19
ผู้บัญชาการตำรวจแห่งชาติ ตรวจเยี่ยมศูนย์พักรับรองเฝ้าระวังอาคารฐานทัพเรือสัตหีบ พร้อมรับทราบข้อมูลวิธีการปฏิบัติ การเฝ้าระวัง และการตรวจอาการโรคโรคโควิด-19 พลตำรวจเอก จักรทิพย์ ชัยจินดา ผู้บัญชาการสำนักงานตำรวจแห่งชาติ พร้อมคณะนายตำรวจชั้นผู้ใหญ่ และคณะแพทย์จากโรงพยาบาลตำรวจ ตรวจเยี่ยมศูนย์เฝ้าระวังการแพร่ระบาดโควิด-19 ณ อาคารรับรอง ฐานทัพเรือสัตหีบ จังหวัดชลบุรี ก่อนร่วมประชุมในการดูศักยภาพและแนวทางการเฝ้าระวังคนไทยที่เดินทางกลับมาจาก 17 ประเทศ ก่อนถูกนำตัวมากักกันเพื่อเฝ้าระวังเป็นเวลา 14 วัน จำนวน 264 คนพลตำรวจเอก จักรทิพย์ กล่าวว่า การเดินทางมาครั้งนี้ เพื่อให้กำลังใจแก่ผู้ปฏิบัติ ณ ศูนย์เฝ้าระวังอาคารรับรองสัตหีบ เนื่องจากมีภารกิจการในนำตัวคนไทยมาเฝ้าระวังอย่างต่อเนื่อง พร้อมทั้งส่งมอบสิ่งของที่จำเป็น เพื่อให้ทางศูนย์ไว้นำไปใช้ประโยชน์ นอกจากนี้ ยังมาดูข้อมูลโครงสร้างของศูนย์ฯ ทั้งวิธีการปฏิบัติ การเฝ้าระวังและการตรวจอาการของแพทย์ โดยได้นำคณะแพทย์จากโรงพยาบาลตำรวจ มาร่วมสังเกตการณ์ด้วยเพื่อนำไปเป็นต้นแบบปรับใช้ในการรองรับผู้ป่วยและผู้ถูกเฝ้าระวังในส่วนรับผิดชอบของสำนักงานตำรวจแห่งชาติ ซึ่งปัจจุบันมีการจัดเตรียมความพร้อมไว้ที่โรงพยาบาลตำรวจเป็นหลัก และอาจมีการเปิดพื้นที่สำรอง ณ ศูนย์พักฟื้นสำนักงานตำรวจแห่งชาติ ในพื้นที่อำเภอบางละมุง จังหวัดชลบุรี ส่วนพื้นที่บริเวณตะเข็บชายแดน ก็ได้มีการสรรหาพื้นที่ที่เหมาะสม เพื่อใช้ในการรองรับผู้ป่วย ผู้ถูกเฝ้าระวังและคณะแพทย์ ซึ่งจะต้องทำการแยกพักเพื่อความปลอดภัยในการติดเชื้อด้วยนอกจากนี้ ผู้บัญชาการตำรวจแห่งชาติ ยังได้ส่งมอบอุปกรณ์น้ำยาฆ่าเชื้อ เจลล้างมือ อุปกรณ์ทางการแพทย์ และชุด PPE ให้กับเจ้าหน้าที่ฐานทัพเรือสัตหีบ ก่อนจะเดินทางไปตรวจจุดตรวจสาธารณสุข สาย 3 อำเภอบ้านฉาง จังหวัดระยอง และจังหวัดประจวบคีรีขันธ์ต่อไป